محنت اور روزگار کی وزارت
ای ایس آئی سی میڈیکل کالج ، سنتھ نگر، حیدرآباد کے میڈیکل طلباء کے پہلے بیچ کی تفویض اسناد کی تقریب منعقد ہوئی
حکومت ای ایس آئی سی اسپتالوں کی جدید کاری کے تئیں پر عزم ہے
محنت اور روزگارکے مرکزی وزیر جناب بھوپیندر یادو کا کہنا ہے کہ ریاست میں رام چندرا پورم اور نچارم میں دومزید ای ایس آئی سی اسپتالوں کا افتتاح ہونےوالا ہے
سیاحت و ثقافت کے مرکزی وزیر جناب کشن ریڈی نے عا لمی وبا کے عروج کے دوران ا ی ایس آئی اسپتال اور کالج کے ذریعہ پیش کی گئیں بے لوث خدمات کو سراہا
محنت اور روزگار کے وزیر مملکت جناب رامیشور تیلی نے ڈگری حاصل کرنے والے طلباء کو’ سوستھ بھارت‘ کی سمت میں کام کرنے کی نصیحت کی
آج حیدرآباد میں ای ایس آئی سی میڈیکل کالج سنتھ نگر کی تفویض اسناد کی تقریب منعقد کی گئی ۔ مرکزی کابینی وزرا جناب بھوپیندر یادو، محنت اور روزگار ، ماحولیات ، جنگلات اور آب وہوا کی تبدیلی کے وزیر ، جناب جی کشن ریڈی، ثقافت، سیاحت اوربھارت کے شمال مشرقی خطے کی ترقی کے وزیر ، جناب رامیشور تیلی، محنت اور روزگار اور پٹرولیم و قدرتی گیس کے وزیرمملکت نے مہمانان خصوصی کی حیثیت سے اس تقریب میں شرکت کی اور آج ایم بی بی ایس ڈاکٹرس کی ڈگریاں حاصل کرنے والے تقریبا 100 طلباء کے پہلے بیچ کو مبارکباد دی ۔
کالج کے ایم بی بی ایس کی ڈگری حاصل کرنے والے طلباء کے پہلے بیچ  کو میرٹ ایوارڈس محترم وزراء کے ہاتھوں سے دیئے گئے۔ سب سے زیادہ ایوارڈ حاصل کرنے والے طلباء میں ڈاکٹر این کرشنا سری ، ڈاکٹر ایم لکشمی لاسیا  ، ڈاکٹر انا پورنا کے  اور ڈاکٹر پی وی ایس للیتھا سا ئی سری  شامل ہیں ۔ ای ایس آئی سی میڈیکل کالج سنتھ نگر کے ڈین ڈاکٹر سری نواس ایم نے سند فراغت حاصل کرنے والے طلباء کو حلف دلایا۔
آج ڈگری حاصل کرنے والے نوجوان ڈاکٹروں کو مبارکباد دیتے ہوئے جناب بھوپیندر یادو نے کہا کہ اگرچہ طبی خدمات پیش کرنا سماج کی خدمت کرنے کا ایک بہترین طریقہ ہے ، لیکن آپ لوگوں کو یہ یاد رکھنا چاہئے کہ آپ کو تعلیم دینے والا ادارہ ایک ایسا ادارہ ہے جو ’شرم یوگیوں‘ کی فلاح وبہبود کا اہتمام کرتا ہے اور اس لئے آپ کو بھی ان کی بہتری کے لئے کام کرنا چاہئے ۔ محنت اور روزگار کے مرکزی وزیر نے کہا کہ حکومت تمام ای ایس آئی سی اسپتالوں کی جدید کاری کے لئے عہد بند ہے اور اسی مناسبت سے ایک نیا کیتھ لیب اور نیو کلیائی میڈیسن لیب ای ایس آئی سی حیدرآباد کو فراہم کیا گیا ہے ۔ انہو ں نے مزید اطلاع دیتے ہوئے بتایا کہ ریاستی حکومت سے راما گندم، شمس آباد اور سنگا ریڈی میں 100 بستروں والے اسپتالوں کی تعمیر کئے جانے کے لئے زمین مہیا کرانے کی درخواست کی گئی ہے ۔
محنت اور روزگار کے مرکزی وزیر نےاعلان کیا کہ ای ایس آئی سی پہلی بار ہنرسیکھنے والے ورکروں کے لئے نیم طبی قسم کے کاموں کو سیکھنے کے لئے کورسیز شروع کرنے جارہا ہے ۔انہوں نے بتایا کہ افرادی قوت کی قلت کے مسئلے سے نمٹنے کے لئے محض 8 مہینے کی مختصر مدت کے دوران 6400 اسامیوں کااشتہار جاری کیا گیا جن میں 2000 سے زیادہ ڈاکٹرس اور تدریسی فیکلٹی کے لوگ شامل ہیں ۔ یہ معلومات دیتےہوئے کہ ای شرم پورٹل پر 28 کروڑ ورکرو ں کااندراج کیا جاچکا ہے ، وزیر موصوف نے کہا کہ تعمیراتی منصوبوں اور اسامیوں کی نگرانی کرنے کے لئے مزید پورٹل متعارف کرائے گئے ہیں ۔
مرکزی وزیر جناب جی کشن ریڈی نے، جوکہ مقامی رکن پارلیمنٹ بھی ہیں ، عملے کے افراد کی سچی لگن اور ای ایس آئی سی اسپتال سنتھ نگر کی طبی خدمات کے بہترین معیار پر اپنی خوشی کااظہار کیا ۔ اس اسپتال کے ا پنے پچھلے دورے کا ذکر کرتے ہوئے انہوں نے کہا کہ ای ایس آئی سی اسپتال نے نہ صرف اس سے فیضیاب ہونے والوں کی بے لوث خدمت کی ہے بلکہ کووڈ -19 عالمی وبا کے دوران عوام النا س کو بھی فیض پہنچایا ہے ۔
اس سے قبل پٹرولیم اور قدرتی گیس کے وزیرمملکت جناب رامیشور تیلی نے ایم بی بی ایس کی ڈگری حاصل کرنے والے طلباء کو اپنی طرف سے تہنیت پیش کی اورانہیں ’سوستھ بھارت اور آتم نربھر بھارت‘ کے وژن کو حقیقی روپ دینے کی نصیحت کی ۔
اس تفویض اسنادکی تقریب میں ای ایس آئی سی کے ڈائریکٹر جنرل جناب مکھ میت ایس بھاٹیا، میڈیکل کمشنر  ڈاکٹر انشو چھابڑا اور ای ایس آئی سی کے دیگر افسران نے شرکت کی ۔